Die geskiedenis van enkelmoutwhisky word deur 'n kenner op 'n informele wyse aangebied. Die proses van hoe enkelmoutwhisky gemaak word, word op 'n lewendige wyse met behulp van multimedia vertel. Die lekker deel van dié program is natuurlik die proeëry! Ses enkelmoutwhiskys word geproe - die jongste is vir tien jaar verouder en die oudste wat mense kan proe, is agttien. Die unieke karaktertrekke van elke whisky wat oor die tong gerol word, word bespreek.
'n Kragtige, eietydse drama uit die pen van Mike van Graan in dieselfde tradisie as sy grensverskuiwende en bekroonde Green Man Flashing. Jaco Bouwer, wenner van die Fleur du Cap-toneelprys vir beste regisseur vir Altyd Jonker, behartig die regie van Van Graan se eerste Afrikaanse drama. Die generaal ondersoek op 'n uitdagende en aangrypende manier verwikkelde morele en politieke kwessies soos misdaad, die Suid-Afrika van vandag en taal en die invloed wat dié kwessies op gewone mense het. Première. 'n Absa-Aardklop-produksie. Aanspraakmaker op die AngloGold Ashanti/Aardklop-Smeltkroesprys.
'n Boer sterf. 'n Familie laat hy agter, en skuld, en 'n koninkryk van 'n plaas waarop iemand sou kon heers, vroeër toe dit anders was. Toe boere nog geboer het. Toe geboortegrond saam met bloed en bene onder jou vel was. Toe saad (*) in vrugbare lande geval het. Die skeppers van die bekroonde Altyd Jonker (skrywer Saartjie Botha en regisseur Jaco Bouwer) se nuwe stuk oor identiteit en nalatenskap.
Die Afrikaanse weergawe van Shakespeare se The Tempest kombineer komedie, romanse en tragedie, gehul in 'n magiese kwaliteit. Dit vertel die verhaal van Prospero, 'n wyse ou towenaar, sy pragtige dogter, 'n dapper prins en 'n geslepe broer - 'n sprokie waarin ou onregte reggestel word en die minnaars lank en gelukkig lewe. Wenner van die Kanna vir beste produksie (2007). Met Antoinette Kellermann en Jana Cilliers en regie deur Marthinus Basson. 'n Ko-produksie tussen die Absa KKNK, Vleis Rys & Aartappels en die dramadepartement van die US.
'n Rampokker vertel hoe hy Kerkman geknak het. Kerkman vertel hoe hy sy vryheid herwin het al sit hy nou agter tralies. Mevrou Dominee verdwyn spoorloos met welsynsgeld ná die sopkombuis-fiasko. Die gemeente is briesend oor die kerkklok-fonds en vermorste gebede. 'n Ware verhaal ingekleur deur fiksie, fantasie, verbeelding, digterlike vryheid en flagrante leuens. Met Pierre van Pletzen, Chris Vorster en Diaan Lawrenson.
Dowwe Dolla trek haar Goeie Fee(ks)-rokkie aan en vat ons op reis deur Almal se gunsteling-feeverhale. Sy pluk blomme, wolwe en meer as net 'n paar towerstaffies. In die Cape Flats pluk sy selfs 'n paar tower-Staggies. By die DBV 'n paar towerstaffies (honde wat NIE jou huis opvreet nie). Want ons woon mos in feetjieland, waar vreemde magte elke aspek van ons lewens beheer. Want wat sê mens nou van 'n land waar die petrol toweragtig verdwyn, die hele volk oorskakel na gas en die gas dan toweragtig verdwyn? En as die gas terugkom, is dit duurder as petrol. Waar die voorste rugbyspan in die wêreld binne 'n paar jaar sukkel in 'n wedstryd teen die gestremde skool se B-span?
Dit is Helgard se sestigste verjaarsdag en die familie kom byeen in die Bosveld-herehuis - 'n wêreld van ou geld, ou rituele en ou geheime. Vasgevang in die familiewoning word die gaste geskok deur onthullings wat die façade van dié Afrikaanse middeklasgesin se moraliteit vir goed vernietig. Heinrich Reisenhofer het die Kanna vir beste regie (2007) vir Festen ontvang, terwyl Stian Bam aangewys is as beste akteur (toneel en woordkuns). Altesaam 14 van Suid-Afrika se beste akteurs word byeengebring vir dié internasionale treffer, gegrond op 'n Dogme-prent (in Engels bekend as The Celebration). Die Britse Sunday Times het die volgende te sê gehad: "Dit is 'n opwindende, moderne tragedie, wat op die klassieke donkerte speel sonder om die lig prys te gee."
Wie leef en wie is dood? Die vreemde gedrag van nog meer vreemde karakters herinner aan 'n dans van die dood met die verlede wat inspeel op mistieke figure. Lewensreg, deur Jan van Tonder, is vanjaar op die Absa KKNK aangewys as die wenner vir die Sanlam-prys vir Afrikaanse Teater. Onder regie van Nico Luwes beloof dié produksie van die Universiteit van die Vrystaat om 'n belewenis te wees vir mense sonder 'n bang haar op hul koppe.
"Diep, diep in 'n donker bos, waar die son net soms deur die takke loer, waar die varings welig, diepgroen staan, in 'n hol boomstomp net onder 'n blaar, woon die Babalela..." Vir menige kind is dié woorde uit Martie Preller se boek besonder bekend, net soos die pers karaktertjie waaroor dit gaan. Kom kuier saam met Babalela, Wrrrumpie, Knortand, Potifant, Meermoskat en die Fripperwakkies. Moontlik gemaak deur Lapa Uitgewers.
Pinocchio is die verhaal van die marionet wat lewendig word nadat Gepetto, die marionetmaker, die wens uitspreek dat hy so graag 'n seun van sy eie wil hê. Pinocchio deel verskillende avonture met die vreesagtige meneer Vuurvreter,
jakkals en kat, die sluwe koetsier, die kwaaie ringmeester en nog vele meer op sy weg om 'n volwaardige mensseun vir Gepetto te word. Aangebied as 'n pantomime onder spelleiding van Gerben Kamper.
Omie trap die petrol! Van Durban tot De Aar, Kaapstad tot in die Karoo, vat 'n sho't left op die Aardklop-taxi waarin daar altyd plek is vir nog een. Kry koers na ons halte en hou jou vinger in die lug vir dié opwindende reis deur Suid-Afrika saam met die laerskoolleerders van verskillende skole van Potchefstroom. Moontlik gemaak deur die Nasionale Lotery.
Waar ons eie bekende popgroep gaan, daar kan jy maar weet word witwarm musiek gemaak vir 'n skare jillende fans. En Eden skop gat in Afrikaans met hul eie, oorspronklike liedjies. In dié vertoning sal hul ewe veel Engelse en Afrikaanse liedjies sing en vir 'n hele paar verrassings sorg! Hou jou lyf reg!
Jan Blohm het met 'n reuseslag die musiekwêreld getref toe sy debuutalbum Melkstraat Confessions in 2004 uitgereik is. Dit het drie GMT-pryse en 'n Huisgenoot-Tempo-prys ingepalm. Groentrui is sy derde album en volgens baie mense sy beste en saam met die Jan Blohm-band bring hy dié liedjies na die fees toe. Die rou emosie van Blohm sal vir dae nadat jy die vertoning gesien het steeds by jou spook. Kom kry iets vir die siel.
Chris Chameleon betower nou reeds twee jaar die ganse Suid-Afrika met sy stemomvang van vier oktawe en klassieke kitaarspel. Sy byna bomenslike stemklanke en fyn humorsin laat gehore landwyd na hul asems snak, soms van die lag skater en soms 'n traan wegpink. Vanjaar voeg die veelsydige verkleurmannetjie 'n verdere dimensie tot sy unieke styl wanneer hy met 'n "klassieke musieklikheidjie", soos hy dit noem, 'n kraakvars produksie na Aardklop toe bring! Kom kyk hoe hy met fluit, viool, tjello, perkussie en kitaar jou op 'n klankreis deur sy verkleurmannetjie-verbeelding neem en ten slotte laat dink: "Ek is so trots dat hy een van ons is!"
'n Kanna-benoemde hoogtepunt by die Woordfees en die Absa KKNK. Die twee niggies ondersoek die onderstrome wat hulle deel in 'n produksie wat beskryf word as "delikaat, eenvoudig en aangrypend" - Die Burger. Laurinda se toonsettings en Zanta se vioolspel, gekombineer met baskitaar (Schalk Joubert), tromme
(David Klassen), word 'n meesleurende ervaring. "Die uiteenlopende musiekstrome vloei moeiteloos saam en die vertoning lei die gehoor inderdaad tot 'n nuwe bewuswording." - Krit.
Die rebelle van A Capella is terug met 'n splinternuwe produksie! Geen "back-tracks", geen musiekinstrumente nie! 'n Mengsel van stem, klank, humor en energie wat jy nie mag misloop nie. Soos gesien op Noot vir Noot, Egoli, 7de Laan, Kwêla, Gons, DKNT en Dis Hoe Dit Is... met Steve... Hulle is die wenners van die AMTSA-prys vir 2006 vir beste groep/duo en het so pas teruggekeer van 'n toer in Amerika.
As jy gedink het jy gaan met gevoude arms agteroor sit en 'n show bywoon, maak jy 'n groot fout. Wees oorgehaal om saam te sing en vermaak te word met dié energieke konsert vir jonk en oud. As liedjieskrywer en musikant deel Pieter graag sy eie nuwe skeppings asook ou gunstelinge met die gehoor. 'n Vertoning wat gestand doen aan die belofte van nostalgie, saamsing en lekkerkry.
Wat gebeur regtig as jy 'n klip in die water gooi? Richard van der Westhuizen en LieSl Marx het die antwoord aan die hand van hul oorspronklike kontemporêre musiekproduksie met liedjies van hul onderskeie albums Songs uit my binnesak en Water. Hulle besin oor die klippe wat op jou pad kom en die vloede wat 'n mens moet trotseer. En wonder oor die lewe en die liefde. Hulle word ondersteun deur Wouter van de Venter (kitaar), Matthys Maree (klawerbord) en Yvette Schoeman (klavier).
'n Verskeidenheid musikante sal daagliks in die Huisgenoot Geraasplaas te sien wees. Program sal later aangekondig word.
Hou jou oë oop, want 'n vreemde paartjie wandel in die strate en op die terrein rond. Judy is vreeslik vlytig. As sy nie tranetrekkers en gemoedopwekkers op haar trekklaviertjie speel nie, het sy 'n boeprak waarop allerlei draaiboeke verbyrol. Of sy verander in die opblaasbare vrou wat vir jou maagfluitmelodieë speel en vir jou 'n kaleidoskoop van die Groot Vyf wys. Munch, daarenteen, is 'n baie praktiese kêrel: kokmus op die kop, voorskoot om die boep en met sy fraai rooi wangetjies sal jy hom oral herken. En die ongelooflike dinge wat hy met sy parabool-sonstoof kan optower.
Leon Ecroignard (Man, Stok) en mimiekkunstenaar John Jacobs span hul kragte saam vir 'n unieke straatteaterbelewenis. Optelgoed is speelgoed en dinge wat sommerso lukraak in die asblik gegooi word, word instrumente in die hande van die groep Waste Not Want Not - wat wys hoe jy met rommel kan tjommel en toor. 'n Kreatiewe, ritmiese ervaring wat vir voetvoos-feesgangers 'n lekker wip in die stap sal gee.
Koos Human het in Die A tot Z van klassieke musiek die volgende oor die 1812-ouverture te sê: "Die datum verwys na Rusland se oorwinning oor Napoleon en die werk is geskryf vir die wyding van die gedenkkerk in Moskou. Na 'n koraalagtige opening word 'n lewendige voorstelling van die slag van Borodino gegee, waarin sowel die Russiese as Franse volksliedere as temas gebruik word. Na 'n geweldige klimaks klink die Russiese volkslied triomfantelik op. Daar is 'n gebeier van klokke en by geskikte geleenthede word selfs 'n kanon gevuur." En wat is nou 'n meer geskikte geleentheid as die tiende verjaarsdag van Aardklop!? Die UP se simfonieorkes gaan bygestaan word deur die Transvaal Horse Artillery met G1-25-ponder-kannonne, terwyl een van die land se beste doedelsakorkeste, die SA Irish Regimental Association Pipes and Drums, en die SA Army Brass Band verdere luister aan die geleentheid gaan verleen. Moontlik gemaak deur die Rupert-musiekstigting. Ondersteun deur die SANDF. Verhoog geborg deur Vodacom.
The Four Horsemen of the Apocalypse - 'n grootskaalse anti-oorlogprent, gegrond op die boek van die Spaanse skrywer Ibáñez. Die ryk storielyn, sensuele Spaanse musiek, die wellustige tango in die openingstoneel, oordrewe godsdienstigheid, hewige familie-knoeiery en ontstellende oorloggruwels maak dié prent 'n verstommende meesterstuk. Temmingh laat die orrel dié keer baie duidelik Spaans praat. Sy het die vermoë om elke klein visuele nuanse klankheldere betekenis te gee. Die orrelklankbaan word tegelyk 'n verteller en 'n karakter. Sy het vir haar aangrypende improvisasie op The Hunchback of Notre Dame in 2006 'n Kanna-prys gewen. Dié keer sal die sensuele Spaanse flair luisteraars vasgenael hou. Moontlik gemaak deur die Rupert-musiekstigting.
Die Boulevard Harmoniste, 'n ou feesgunsteling, bied 'n nuwe program aan vir Aardklop se tiende verjaarsdag. Dié A Capella-groep, met ses gemengde stemme in digte harmonie, se program sal klassieke en populêre werke insluit. 'n Uur saam met die Boulevard Harmoniste is suiwer musikale luistergenot!
Nicholas Hlobo is in 1975 in Kaapstad gebôre. Hy maak van 'n verskeidenheid materiale gebruik om kwessies rondom geslag, seksualiteit en manlikheid
Met dié projek kry die publiek die geleentheid om saam met die bekende beeldhouer Anton Smit 'n monumentale beeldhouwerk te skep. Deur die kollektiewe kreatiewe uitdrukking bou die gemeenskap saam aan 'n toekomstige monument.
Die kunsuitstallings word oudergewoonte Maandagaand geopen. Dit is 'n heerlike safari waarmee daar van die een lokaal na die ander geskuif word, al kuierend, waarderend en oorgehaal om 'n glasie te klink en iets te hap. En kuns te kyk...